Eudoros Aleksandrialainen

Eudoros Aleksandrialainen (; ; 1. vuosisata eaa.) oli antiikin kreikkalainen keskiplatonilainen filosofi, joka oli kotoisin Aleksandriasta Egyptistä. Hän toimi vuoden 25 eaa. tienoilla.

Vaikka Eudoros luettiin platonilaiseksi, hän yhdisti ajattelussaan platonismiin myös pythagoralaisia aineksia. Eudoros asetti filosofian päämäärän Platonin Theaitetoksen mukaan – se oli ”kehittyminen mahdollisimman suuressa määrin jumalan kaltaiseksi”Platon: Theaitetos 176b. – ja katsoi, että sekä Platon että Pythagoras olivat opettaneet samoin.

Aleksanteri Afrodisiaslainen sanoo Eudoroksen kirjoittaneen kommentaarin Aristoteleen Metafysiikkaan ja muuttaneen teoksesta joitakin kohtia.Aleksanteri Afrodisiaslainen: Ad Arist. Metaph. s. 26, ed. Paris. 1536, fol. Simplikios mainitsee Eudoroksen peripateettiseen koulukuntaan kuuluneena filosofina, ja sanoo hänen kirjoittaneen kommentaarin Aristoteleen Kategorioihin. Tämä kommentaari oli vaikutusvaltainen platonilaisten ja stoalaisten parissa.

Strabonin mukaan Eudoros kirjoitti myös teoksen Niilistä Ariston Aleksandrialaisen tavoin. Se yritti löytää selitystä Niilin vuotuiselle tulvalle. Strabon sanoo Aristonin ja Eudoroksen teosten olleen niin samankaltaisia, että he syyttivät toisiaan kopioinnista. Strabon vaikuttaa pitäneen Eudorosta syyllisempänä.Strabon: Geografika XVII s. 790; vrt. Fabricius, Johann Albert: Bibliotheca Graeca vol. I s. 845, vol. III s. 172, 492. Eudoroksen teokset eivät ole säilyneet nykyaikaan.

 Lähteet 

Luokka:Akatemialaiset
Luokka:Antiikin Aleksandria